Слово на

**проф. д.ик.н. СТАТИ СТАТЕВ, ректор на УНСС,**

при откриването на академичната 2012/2013 учебна година

17 септември 2012 г.

аула „Максима“

Уважаеми господин Искров,

Скъпи преподаватели, студенти и служители,

Уважаеми гости,

 Днес отново сме заедно в аула „Максима“, където по традиция откриваме всяка нова учебна година, за да продължим благородното дело, на което сме се посветили. И днес тя е тържествена, пълна с настроение, с усмивки и красиви млади лица, с дух на академизъм и достолепност, с чисти трепети и градивен оптимизъм, с очаквани и неочаквани предизвикателства.

Висока чест е за мен като ректор да открия тържеството по случай 92-ата учебна година на нашия славен университет, чиято духовност се гради върху традициите, усилията и всеотдайността на поколения преподаватели, студенти и служители.

 Преди повече от девет десетилетия, в трудното и драматично време след Освобождението на България, проф. Стефан Бобчев – основателят и първи ректор на нашия университет в продължение на две десетилетия, заедно със свои съмишленици – със собствени средства, банкови кредити и дарения - създават през 1920 г. Свободния университет за политически и стопански науки – предтечата на днешния УНСС. Освен обновителните образователни идеи на своето време, те вграждат в основите му Паисиевия патриотизъм. „Вярвайте в звездата на Отечеството си“, казва проф. Бобчев в приветствието си към първите 300 студенти при откриването на първата учебна година.

 Нашите предтечи се водят от мисълта, че още в първите десетилетия на българската свобода е необходим свободен университет за знания в областта на стопанските, финансовите, административните и обществените науки, който да създава висококултурни граждани и вещи специалисти за Отечеството. Петима от седмината членове на първия Академичен съвет са професори, учили и специализирали в най-авторитетните европейски университети. Те са не само безспорни научни авторитети, но и видни общественици и държавници, народни представители, министър-председатели, министри, председатели на Народното събрание, стопански дейци и банкери, както и сега.

Днес, ние, техните следовници, помним и ценим тяхното дело, пазим и развиваме академичните традиции, ползваме се с огромен обществен авторитет и заслужено уважение.

Едно от многобройните доказателства за това е интересът на кандидат-студентите към УНСС. Нашият университет за поредна година още през август запълни всички места. Преди всичките ни български академични събратя. И това се случи в условията на демографски срив, лоши резултати на зрелостните изпити и запазен труден „вход“ – минимален бал осем единици от дипломата за средно образование и задължителни кандидатстудентски изпити, без прием по матура. Нещо повече - приехме 300 студенти повече от миналата година - първите, които ще учат в дистанционна форма на обучение в София.

Драги първокурсници,

Скъпи наши деца,

Позволете ми специално да се обърна към Вас, четирите хиляди първокурсници, и от името на ректорското ръководство и лично от свое име най-сърдечно да ви приветствам с „Добре дошли!“ в нашето академично семейство.

 Вие сте сред нас, защото спечелихте трудното кандидатстудентско състезание, благодарение на отличната си подготовка и на искреното си желание да учите в УНСС. Иска ми се да вярвам, че за вас това да е една осъществена мечта.

От сърце пожелавам много здраве и радости на Вас и на Вашите родители, които са ви отгледали, възпитали и дават мило и драго да се изучите и поемете съдбата си в свои ръце като студенти в УНСС.

 Днес вие влизате в един нов свят – на много очарования и нови красиви приятелства. И на разочарования, защо не и на сълзи. Но в този свят най-важната ви мисия е да инвестирате в себе си, защото това е инвестиция в бъдещето. Алберт Айнщайн казва, че науката е „драма на идеи“. Това в пълна сила се отнася и за образованието. Бъдете горди, че ще участвате в тази съзидателна драма в света на знанието, която ще направи живота ви смислен, желан и нужен, ще бъде Вашият мост към успешна кариера.

 Предстоят ви много непознати предизвикателства, интересни лекции и семинари при едни от най-авторитетните български преподаватели и учени, сериозна подготовка, напрегнати изпити, запознанства с колеги, приятелства, които остават за цял живот.

Очакват Ви светлите и уютни аудитории, компютърните кабинети, прекрасната библиотека с огромен книжен и електронен фонд, най-модерният университетският спортен комплекс. И най-важното – прекрасният свят на знанието и неподправената обич на Вашите преподаватели.

 Бъдете студенти със самочувствие, защото ще учите в най-добрия университет, но давайте и своя принос за неговото добро име – с посещението си на лекции, с уважението си към преподавателите и колегите, с цивилизованото си поведение и доброто си възпитание, с всичко, което правите. Защото УНСС вече е и вашият университет, от който сте неделима част. Винаги съм твърдял, че в него учат най-умните, най-мотивираните и най-красивите студенти, бъдещият елит на нацията. И така е вече близо един век.

Учете упорито и всеотдайно, защото след втори курс ви предстои ново оспорвано състезание – класиране по специалности, което зависи от успеха ви. Ще имате възможност да се обучавате един или два семестъра в престижни европейски университети по програмата за студентска мобилност „Еразъм“, да стажувате в държавния и частния сектор с посредничеството на Междууниверситетския център за развитие на кариерата, да учите чужди езици и да усвоявате допълнителни знания в Института за следдипломна квалификация.

Искам да Ви пожелая да вярвате в себе си, да бъдете почтени граждани и добри хора, да търсите истината и да я защитавате. Не предавайте достойнството и съвестта си, бъдете приятели на отговорността, решителността и духовността, които са присъщи на силните умове. Пазете академичните ценности и дух. Не се предавайте пред трудностите и разочарованията, защото Вашата съдба е във Вашите ръце. Имате пълната ни подкрепа.

Уважаеми мои колеги,

 Когато ми гласувахте доверие и ме избрахте за ректор, заявих, че всеки от вас си тежи на мястото, всеки от вас е уважаван изследовател и преподавател, академична личност. Това е огромен, безценен капитал. Благодарение на него, на Вашата всеотдайна работа и обич към УНСС и студентите, ние вървим напред. В дух на приемственост се засили творческият диалог в научноизследователската, и в учебната дейност, печелим все повече проекти, засили се участието на наши представители в авторитетни международни и национални форуми, провеждаме ефективна политика в областта на академичните длъжности, започва обучението на дистанционни бакалаври в София, разкрихме нови специалности, в които обучението е на английски език, разширяваме и модернизираме материално-техническата база.

 Но всичко това е факт благодарение на задружните ни усилия и верността към УНСС. Вярвам, че ще продължим да работим в дух на разбирателство и колегиалност, ще надграждаме постигнатото, ще утвърждаваме образа на нашия университет, за да бъде с още по-силен глас в обществото, няма да допускаме компромиси с неговото име и ценности, защото за всички нас той е съдба и кауза. УНСС ни създава, ние съществуваме чрез него и заради него. Той е нашата „драма на идеи“.

Драги служители,

 Благодаря Ви за лоялността и отговорността, с която работите за нашия университет, за качественото административно обслужване и привързаността Ви към общата ни работа. Вярвам, че това е Ваше убеждение.

Откривам новата академична 2012/2013 г. учебна година.

Нека да е честита и още по-ползотворна.

На добър час!